b'\n_START_ARTICLE_\nOle Sivert Welde\n_START_SECTION_\nLiv og virke\n_START_PARAGRAPH_\nHan var s\xc3\xb8nn av g\xc3\xa5rdbruker Morten Olsen Welde og Anne Olsdatter Bratberg. Han ble f\xc3\xb8dt p\xc3\xa5 g\xc3\xa5rden \xc3\x98ver-Velle i Beitstad, som hans farfar hadde kj\xc3\xb8pt og tatt slektsnavn etter i 1785. Farfaren kom fra Midtre \xc3\x85ssve (\xc3\x85sved) i Kvam i Nord-Tr\xc3\xb8ndelag. Faren var med i b\xc3\xa5de formannskapet og skolekommisjonen i Beitstad etter innf\xc3\xb8ringen av formannskapslovene. Moren var av gammel bondeslekt fra Beitstad; hennes farbror var eidsvollsmann Sivert Bratberg p\xc3\xa5 nabog\xc3\xa5rden Ner-Velle. Ole Sivert hadde to s\xc3\xb8stre, Gurine og Edvarda. Edvarda ble gift med Andreas Tessem, l\xc3\xa6rer og ordf\xc3\xb8rer i Verdal, og de omkom begge i Verdalsraset. Ole Sivert fikk i 1844 skj\xc3\xb8te p\xc3\xa5 \xc3\x98ver-Velle, som var en storg\xc3\xa5rd med 300 dekar dyrket mark, 80 dekar naturlig eng og flere husmannsplasser. Han giftet seg i 1842 med Serina Anfindsdatter Bartnes fra \xc3\x98ver-Bartnes, ogs\xc3\xa5 en storg\xc3\xa5rd i bygden._NEWLINE_Han hadde ingen formell utdannelse utover noen \xc3\xa5r p\xc3\xa5 fastskolen, men virket allikevel lenge som l\xc3\xa6rer. Welde var ordf\xc3\xb8rer i Beitstad 1856\xe2\x80\x931859 og 1868\xe2\x80\x931873, og lensmann 1872\xe2\x80\x931880. Welde var innvalgt p\xc3\xa5 Stortinget fra Nordre Trondhjems amt 1859\xe2\x80\x931882, og frontet de kjente \xc2\xabbondesakene\xc2\xbb med begrensning av embetsmannsveldet, \xc3\xb8kt lokalt selvstyre og offentlig sparepolitikk. Welde \xc3\xb8nsket dessuten utvidelse av stemmeretten og gammelnorsk i l\xc3\xa6rerutdannelsen, og markerte seg som brobygger mellom Johan Sverdrup og S\xc3\xb8ren Jaab\xc3\xa6k. Partiet Venstre ble imidlertid ikke stiftet f\xc3\xb8r etter Weldes d\xc3\xb8d._NEWLINE_Det er reist en bauta over Welde ved Beitstad skole p\xc3\xa5 Vellamelen.'